RÅDETS RESOLUTION af 13. maj 1996 om Euro-Middelhavs-samarbejdet inden for turistsektoren (96/C 155/01)

RÅDET FOR DEN EUROPÆISKE UNION -

FASTSLÅR, at det er vigtigt, at det Euro-Middelhavs-partnerskab, hvis målsætninger og principper er fastlagt i Barcelona-erklæringen i tilslutning til Euro-Middelhavs-konferencen den 27. og 28. november 1995, får en konkret udformning på turistområdet,

UNDERSTREGER, at et sammenhængende og styrket samarbejde mellem Det Europæiske Fællesskab og de tredjelande i Middelhavsområdet, der er partnere, samt udviklingen i dette samarbejde er af betydning for turismen;

ERKENDER, at der for at realisere et sådant samarbejde på turistområdet bør iværksættes regionale, multilaterale eller bilaterale aktioner, navnlig vedrørende information, uddannelse og fremme af turisme,

FINDER, at det er vigtigt at forbedre kendskabet til de forhold, der er karakteristiske for turismen i Middelhavsområdet,

MENER, at det vil være hensigtsmæssigt at udnytte de menneskelige ressourcer som et middel til at udvikle turistvirksomhederne, navnlig de små og mellemstore virksomheder, og til at forbedre kvaliteten af de tjenesteydelser, der tilbydes turisterne,

MENER, at fremme af turismen i Middelhavsområdet i overensstemmelse med princippet om en bæredygtig udvikling skal sikre bevarelse og maksimering af potentialet i naturarven, den historiske arv og kulturarven, og at den derved kan bidrage til udviklingen af et klima præget af tolerance, hvor mangfoldighed og pluralisme respekteres, og hvor der ikke forekommer forskelsbehandling på grund af race, nationalitet, sprog, religion eller køn,

FINDER, at det for at opfylde målsætningerne i Barcelona-erklæringen og i det dertil knyttede arbejdsprogram vil være hensigtsmæssigt, at de tredjelande i Middelhavsområdet, der er partnere, tilslutter sig de principper og retningslinjer, som ligger til grund for gældende fællesskabsret, i den udstrækning disse har indvirkning på turismen,

inden for den finansielle ramme, der er fastsat for Euro-Middelhavssamarbejdet

OPFORDRER:

1) med hensyn til information

a) Kommissionen til:

- at fremme indsamling og formidling af informationer og statistiske oplysninger om turiststrømmene og om turismens karakteristiske træk og virkninger i Middelhavsområdet på grundlag af den metodik, der er udviklet i forbindelse med gennemførelsen af Rådets direktiv 95/57/EF af 23. november 1995 om turismestatistikker (1)

- som led i den gradvise etablering af et Euro-Middelhavs-frihandelsområde under overholdelse af forpligtelserne under Verdenshandelsorganisationen, at undersøge, hvilke hindringer der lægger sig i vejen for tredjelandspartnernes anvendelse af de fællesskabsbestemmelser, der har relevans for turismen

b) medlemsstaterne og Kommissionen til:

- at udbygge udvekslingen af informationer om fællesskabsbestemmelserne og deres anvendelse, om medlemsstaternes bestemmelser samt om tredjelandspartnernes bestemmelser i den udstrækning, de har relevans for turismen

2) med hensyn til uddannelse

medlemsstaterne og Kommissionen til:

- at lægge tilbørlig vægt på turismen ved iværksættelsen af det arbejdsprogram for udnyttelse af de menneskelige ressourcer, der blev vedtaget på konferencen i Barcelona, navnlig i forbindelse med den løbende dialog, der er blevet indført til dette formål

3) med hensyn til fremme af turismen

a) Kommissionen til:

- sammen med de tredjelande i Middelhavsområdet, der er partnere, at indlede en grundig analyse af markedstendenserne på turistområdet og at indkredse de mulige samarbejdsområder inden for fremme af turismen

b) medlemsstaterne og Kommissionen til:

- i fællesskab at undersøge, hvilke faktorer der vil kunne bidrage til en samlet udvikling af Euro-Middelhavs-turismen, navnlig de nye teknologier, idet der lægges særlig vægt på maksimeringen af potentialet i den fælles naturarv, historiske arv og kulturarv.

Afslutningsvis OPFORDRER Rådet Kommissionen til:

- med særligt henblik på turismen at evaluere opfølgningen af den samarbejdsproces, der blev sat i gang i Barcelona, og eventuelt at fremsætte forslag til en ajourføring af det i Barcelona fremlagte arbejdsprogram i overensstemmelse med de nærmere regler, der er fastlagt i Barcelona-erklæringen.

(1) EFT nr. L 291 af 6. 12. 1995, s. 32.